Sanctissimo Patri  Domino Innocentio Dei gratia summo Pontifici, Frater Guillelmus humilis Abbas Cluniacensis, totusque eiusdem loci Conuentus pedum oscula sanctorum. Sanctitati vestræ significamus, quod nos attendentes multa beneficia quæ tam in maiori officio, quam minori nostræ Ecclesiæ contulistis, gratiam  fauorem nobis  nostris multiplicem exhibentes, non valentes, nec sufficiētes per nos ipsos retributionem condignam rependere tanti boni: ad illū nos conuertimus, qui est bonorum omnium retributor. Congregati itaque nuper in nostro Capitulo generali, de consilio  assensu Abbatum, Priorum, Decanorum, Camerariorum,  omnium fratrum nostrorum: qui ibidem fuerant congregati, prouida dispositione ordinauimus, vt vniuersi sacerdotes Ordinis nostri pro salute, directione,  prosperitate vestra modo celebrent vnam Missam. Item vt in Monasterio Clun. ad altare beati Clementis singulis diebus vna Missa pro vobis in perpetuū celebretur, videlicet, in vita vestra ad honorē S. Spiritus;  postquā vos Dominus de hoc seculo vocauerit, pro anima vestra,  omniū de genere vestro, ad idē altare similiter in perpetuū celebretur. Itē  quādiu vixeritis, in feria sexta, quæ primo præcedit Pentecosten, pro vobis apud Cluniacū centum pauperes procurētur. Itē post euocationē vestram ex hoc mundo, quod anniuersarium vestrum singulis annis per omnes Ecclesias Ordinis nostri solemniter celebretur. Item vt in ipsa die Anniuersarij vestri semper centum pauperes procurentur. Et vt hæc nostra ordinatio tam salutaris nulla vnquam possit obliuione deleri, hæc omnia verbo ad verbum scribi fecimus in libro Capituli nostri,  in omnibus libris Missalibus domus nostræ. Datum Cluniaci die Martis post inuētionem S. Crucis anno Domini 1245.